གྷེ་བྷོན

**སའི་རྒྱ་ཚད་དང་ཆགས་ཡུལ།**

གྷེ་བྷོན་འདི་ དབུས་ཨཕ་རི་ཀའི་ ནུབ་ཀྱི་མཚོའི་འགྲམ་ལུ་ཆགས་ཏེ་ཡོདཔ་དང་ ནུབ་བྱང་ཁ་ཐུག་ལུ་ ཨེ་ཀུ་ཊོ་རེལ་གི་ནི་ བྱང་ཁ་ཐུག་ལུ་ ཀེ་མ་རུན་ ཤར་དང་ནུབ་ཁ་ཐུག་ལུ་ རི་པབ་ལིཀ་ཨོཕ་ཀོང་གྷོ་ ནུབ་ཁ་ཐུག་ལུ་ ཨེཊ་ལཱན་ཊིག་རྒྱ་མཚོ་ཚུ་གིས་ མཐའ་བསྐོར་ཏེ་ཡོདཔ་ཨིན། རྒྱལ་ཁབ་འདི་གི་རྒྱ་ཚད་འདི་ ཨིས་ཀོ་ཡར་ཀི་ལོ་མི་ཊར་ ༢༦༧,༦༦༧ དེ་ཅིག་ཡོདཔ་ཨིན། གྷེ་བྷོན་ལུ་མངའ་སྡེ་དགུ་ཡོདཔ་ཨིན། 

གྷེ་བྷོན་གྱི་སའི་ཆགས་ཚུལ་འདི་ མཚོའི་འགྲམ་བདའ་སྟེ་ ཐང་ཨ་ཙི་རེ་ཡོདཔ་དང་ རྒྱལ་ཁབ་ཀྱི་དབུས་ཕྱོགས་ལུ་ སྒང་ཏོ་ལེ་ཤ་ཡོདཔ་ཨིན། དེ་ལས་ རྒྱལ་ཁབ་ཀྱི་ཤར་དང་ལྷོ་ཁ་ཐུག་ལུ་ རྩྭ་ཐང་སྦེ་ཡོདཔ་ཨིན། དེ་ལས་གྷེ་བྷོན་གྱི་གནམ་གཤིས་འདི་ ཊོ་པི་ཀཱལ་གྱི་གནམ་གཤིས་ཟེར་མི་འདི་ཨིནམ་ལས་ ལོ་གཅིག་ར་ ཚ་དྲོད་ཆེ་བའི་ཁར་ རློན་གཤེར་ཅན་སྦེ་སྡོད་དོ་ཡོདཔ་ཨིན། 

**མི་རློབས།** 

སྤྱི་ལོ་༢༠༢༥ ལུ་ གྷེ་བྷོན་ལུ་ མི་རློབས་ས་ཡ་ ༢.༥༩ དེ་ཅིག་ཡོདཔ་ཨིན། མི་མང་ཤོས་ཅིག་ར་ སྐྱེས་ལོ་ ༡༥ འོག་རྒྱུ་འབད་མི་ཨིནམ་ལས་ རྒྱལ་ཁབ་འདི་གི་མི་རློབས་འདི་ གནམ་མེད་ས་མེད་གཞོནམ་སྦེ་བརྩི་དོ་ཡོདཔ་ཨིན། གྷེ་བྷོན་ལུ་ མི་རིགས་མ་འདྲཝ་ ༤༠ དེ་ཅིག་ཡོདཔ་དང་ འདི་ཚུ་གི་གྲལ་ལས་ རྒྱལ་ཁབ་ཀྱི་མི་རློབས་ཀྱི་བརྒྱ་ཆ་ ༣༢ དེ་ཅིག་ ཕེང་ཟེར་བའི་མི་རིགས་འདི་ཨིནམ་ལས་ མི་རིགས་འདི་ སྦོམ་ཤོས་ཅིག་ཨིན་པས། དེ་ལས་ ཁྱབ་ཆེ་བའི་མི་རིགས་གཞན་ཡང་ ཨེམ་པོང་ཝོ་ ཨོ་བཱམ་བ་ པུ་ནུ་ ལ་སོགས་པ་ཚུ་ཨིན་པས། 

**གཞུང་སྐྱོང་དང་སྲིད་དོན་ལམ་ལུགས།**

གྷེ་བྷོན་གྱི་གཞུང་ལུགས་འདི་ སྲིད་འཛིན་གྱིས་དབང་བའི་མི་སེར་རྒྱལ་ཁབ་ཨིན། དེ་ཡང་ གྷེ་བྷོན་གྱི་སྲིད་འཛིན་འདི་ རྒྱལ་ཁམས་ཀྱི་དབུ་ཁྲིད་ཨིན་པའི་ཁར་ གཞུང་གི་དབུ་ཁྲིད་ཡང་ཨིན་པས། སྲིད་འཛིན་འདི་ ལོ་ངོ་བདུན་གྱི་གནས་ཡུན་ཁར་ མི་སེར་གྱིས་བཙག་འཐུ་འབད་དོ་ཡོདཔ་དང་ བློན་ཆེན་དང་གཞུང་གི་འཐུས་མི་གཞན་ཚུ་བསྐོ་བཞག་གནང་ནིའི་དབང་ཚད་ཡང་ སྲིད་འཛིན་ལུ་ཡོདཔ་ཨིན། ཁོང་གི་ཁྲིམས་བཟོ་ལྷན་སྡེ་འདི་ ཚོགས་ཁང་གཉིས་ལྡན་གྱི་སྤྱི་ཚོགས་ཨིན། འདི་ནང་ རྒྱལ་ཡོངས་ཚོགས་འདུ་དང་ སེ་ཎེཊ་ཟེར་ ཚོགས་ཁང་གཉིས་ཡོདཔ་ཨིན། ཁོང་གི་དྲང་ཁྲིམས་ལྷན་སྡེ་འདི་ རང་དབང་ཨིན་པའི་ཁར་ འདི་གི་གྲལ་ཁར་ མངོན་མཐོ་ཁྲིམས་འདུན་དང་ རྩ་ཁྲིམས་ཅན་གྱི་ཁྲིམས་འདུན་ཚུ་ཡང་ཚུདཔ་ཨིན།  

**ཆོས་དང་ལམ་སྲོལ།**

གྷེ་བྷོན་ལུ་ མི་རིགས་མ་འདྲཝ་ལེ་ཤ་ཡོདཔ་ལས་ ལམ་སྲོལ་ཡང་འདྲ་མི་འདྲ་ལེ་ཤ་ཡོདཔ་ཨིན། དེ་འབདཝ་ལས་ གྷེ་བྷོན་འདི་ ལམ་སྲོལ་གྱིས་ཕྱུག་པོའི་རྒྱལ་ཁབ་ཅིག་ཨིན། ཁོང་གི་ལམ་སྲོལ་ནང་ སྔར་སྲོལ་གྱི་འབགཔ་འདི་གལ་ཅན་ཅིག་ཨིནམ་ལས་ འབགཔ་འདི་ གཉེན་སྟོན་དང་སྐྱེས་སྟོན་ དེ་ལས་ མེ་སྦྱང་དང་གཤིན་ཆོག་གི་སྐབས་ལུ་ལག་ལེན་འཐབ་ཨིན། གྷེ་བྷོན་གྱི་གཞུང་འབྲེལ་ཁ་སྐད་འདི་ ཕྲེནཆ་གི་ཁ་སྐད་ཨིནམ་དང་ མི་རློབས་བརྒྱ་ཆ་བརྒྱད་ཅུ་དེ་ཅིག་གིས་ ཕྲེནཆ་གི་ཁ་སྐད་འདི་སླབ་ཨིན། རྒྱལ་ཁབ་འདི་ནང་ ཆོས་དང་སྲིད་གཉིས་ཐ་དད་ཨིནམ་དང་ འདི་ནང་ ཆོས་ལུགས་ཡང་ མ་འདྲཝ་ལེ་ཤ་ཡོདཔ་ཨིན། ཁོང་གི་མི་རློབས་མང་ཆེ་ཤོས་ཅིག་ ཡེ་ཤུ་པའི་ཆོས་འབད་མི་ཨིནམ་ལས་ རྒྱལ་ཁབ་འདི་ནང་གི་མི་རློབས་བརྒྱ་ཆ་ ༨༠.༢ དེ་ཅིག་ ཡེ་ཤུ་པ་ ཨིན་པས། དེ་ལས་ རྒྱལ་ཁབ་ཀྱི་མི་རློབས་བརྒྱ་ཆ་ ༡༠.༨ དེ་ཅིག་ ཨིས་ལམ་ཟེར་ ཁ་ཆེའི་ཆོས་ལུགས་འབད་མི་ཡང་ཡོདཔ་ཨིན། དེ་མ་ཚད་ སྔར་སྲོལ་རང་ལུགས་ཡིད་མོས་ཀྱི་ཆོས་ལུགས་ཚུ་ཡང་ཡོདཔ་ཨིན།

**དཔལ་འབྱོར་དང་ཚོང་འབྲེལ།**

གྷེ་བྷོན་གྱི་དཔལ་འབྱོར་འདི་ གཞུང་སྒེར་མཉམ་འབྲེལ་གྱི་དཔལ་འབྱོར་ཨིནམ་དང་ ཤུགས་ཆེ་ཤོས་ཅིག་ རང་བཞིན་ཐོན་སྐྱེད་ལུ་གཞི་བརྟེན་དོ་ཡོདཔ་ཨིན། རྒྱལ་ཁབ་འདི་ནང་ རྡོ་སྣུམ་དང་ལྕགས་ནག་ དེ་ལས་ ཤིང་ཆ་ཚུ་འབོལ་དྲགས་སྦེ་ཡོདཔ་ཨིན། རྒྱལ་ཁབ་ཀྱི་ནང་འཁོད་ཐོན་སྐྱེད་ཡོངས་འབོར་གྱི་བརྒྱ་ཆ་ ༥༠ དེ་ཅིག་ ས་སྣུམ་དང་རྡོ་སྣུམ་ལས་སྡེ་གིས་ཕན་གྲོགས་འབད་དོ་ཡོདཔ་དང་ རྒྱལ་ཁབ་འདི་གི་ཕྱིར་ཚོང་བརྒྱ་ཆ་ ༨༠ དེ་ཅིག་ ས་སྣུམ་དང་རྡོ་སྣུམ་གྱི་རིགས་ཚུ་ཨིན་པས། རྒྱལ་ཁབ་འདི་ནང་ རང་བཞིན་ཐོན་སྐྱེད་ཚུ་འབོལ་དྲགས་སྦེ་ཡོད་དེ་འབད་རུང་ ཐོན་སྐྱེད་འདི་ཚུ་ ཡུན་བརྟན་དང་འདྲ་མཉམ་གོང་འཕེལ་གྱི་དོན་ལུ་ལག་ལེན་འཐབ་མ་ཚུགས་པའི་གདོང་ལེན་བྱུང་དོ་ཡོདཔ་ཨིན། སྤྱི་ལོ་ ༢༠༢༤ ལུ་ ཁོང་གི་ནང་འཁོད་ཐོན་སྐྱེད་ཡོངས་འབོར་འདི་ ཡུ་ཨེས་ཌོ་ལར་ཐེར་འབུམ་ ༢༡.༠༡༣ ཨིན་པའི་ཚོད་རྩིས་བཏོན་ཏེ་འདུག། ཁོང་གིས་ཕྱིར་ཚོང་མངམ་སྦེ་འབད་སའི་རྒྱལ་ཁབ་ཚུ་ཡང་ རྒྱ་ནག་དང་ སཱའུཐ་ཀོ་རི་ཡ་ ཨི་ཊ་ལི་གི་རྒྱལ་ཁབ་ཚུ་ཨིན་པས། ཁོང་གི་དཔལ་འབྱོར་འདི་གཞི་སྒྱུར་འབད་ནི་དང་ མི་མང་དངུལ་འབྲེལ་འཛིན་སྐྱོང་གི་ལམ་ལུགས་ཚུ་ཡར་དྲག་བཏང་ནིའི་དོན་ལུ་ ལཱ་ཚུ་འབད་བའི་བསྒང་ར་ཡོདཔ་ཨིན།  

**རྒྱལ་ས་ལྟེ་བ་ - ལི་བྷྲ་བིལ།** 

ལི་བྷྲ་བིལ་འདི་ གྷེ་བྷོན་གྱི་རྒྱལ་ས་ཨིན། ལི་བྷྲ་བིལ་འདི་གྷེ་བྷོན་གྱི་ཁྲོམ་ཚོགས་སྦོམ་ཤོས་ཨིནམ་དང་ ཁྲོམ་ཚོགས་འདི་ གྷེ་བྷོན་ཆུ་གི་བྱང་ཁ་ཐུག་ལུ་ཆགས་ཏེ་ཡོདཔ་ཨིན། ཁྲོམ་འདི་ རྒྱ་ཚད་ཨིས་ཀོ་ཡར་ཀི་ལོ་མི་ཊར་ ༦༥ དེ་ཅིག་ཡོདཔ་དང་ འདི་ནང་ མི་རློབས་འབུམ་ ༨ ལྷག་ཙམ་ཅིག་ཡོདཔ་ཨིན། ལི་བྷྲ་བིལ་གྱི་བྱུང་རབས་ཡ་མཚན་ཆེ་ཏོག་ཏོ་ཡོད་པའི་ཁར་ ལམ་སྲོལ་ཡང་འདྲ་མི་འདྲ་སྦེ་ཡོདཔ་ལས་ ཁྲོམ་འདི་   ཉམས་དགའ་བའི་ཁྲོམ་ཚོགས་གཅིག་སྦེ་ཆ་བཞགཔ་ཨིན། ལི་བྷྲ་བིལ་འདི་ སྤྱི་ལོ་ ༡༩༦༠ ལུ་ གྷེ་བྷོན་གྱི་རྒྱལ་ས་སྦེ་ངོས་འཛིན་འབད་ཡོདཔ་ཨིན། དེ་ཡང་ གྷེ་བྷོན་འདི་ ཕྲནས་ལས་ རང་དབང་ཐོབ་པའི་ལོ་འདི་ནང་ཨིན་པས།

གནམ་གཤིས་ཀྱི་ཐད་ཁར་ ཁྲོམ་ཚོགས་འདི་ནང་ སྤྱི་ཟླ་ ༡༠ པ་ལས་ ༥ པ་ཚུན་ ཆརཔ་རྐྱབ་དོ་ཡོདཔ་དང་ སྤྱི་ཟླ་ ༦ པ་ལས་ ༩ པ་ཚུན་ སྐམ་ཀྲོག་ཀྲོ་སྦེ་སྡོད་དོ་ཡོདཔ་ཨིན། དཔྱ་སྙོམས་ལུ་ ཁྲོམ་འདི་གི་བསིལ་དྲོད་ཀྱི་ཚད་འདི་ ཌིག་རི་སེལ་ཤེས་ ༢༦ ཨིན་པས། གྷེ་བྷོན་གྱི་མི་རློབས་ལས་ མི་རློབས་གསུམ་དཔྱ་གཅིག་དེ་ཅིག་ ཁྲོམ་ཚོགས་འདི་ནང་སྡོདཔ་ཨིན། འདི་གུ་ ལི་བྷྲ་བིལ་འདི་ གྷེ་བྷོན་གྱི་ སྲིད་དོན་དང་བདག་སྐྱོང་གི་ལྟེ་བ་ཡང་ཨིན་པས། ཁྲོམ་འདི་ རྒྱལ་ཁབ་འདི་གི་གཞུང་ལྟེ་བའི་གདན་ས་ཨིནམ་ལས་ འདི་ཁར་ སྲིད་འཛིན་གྱི་ཕོ་བྲང་དང་ རྒྱལ་ཡོངས་ཚོགས་འདུ་ དེ་ལས་ གཞུང་གི་ལྷན་ཁག་གཞན་ཚུ་ཡང་ཆགས་ཏེ་ཡོདཔ་ཨིན། ཁྲོམ་ཚོགས་འདི་ ཁྲོམ་སྡེ་ཚོགས་སྡེ་དང་ཁྲོམ་དཔོན་གྱིས་འཛིན་སྐྱོང་འབད་དོ་ཡོདཔ་དང་ ཁྲོམ་ཚོགས་ཀྱི་འཆར་གཞི་ མི་མང་ཞབས་ཏོག་ མི་སྡེ་གོང་འཕེལ་ ལ་སོགས་པའི་གནད་དོན་ཚུ་གུ་གྲོས་ཐག་གཅད་པའི་སྐབས་ ཁྲོམ་སྡེ་ཚོགས་སྡེ་གིས་ ཐག་གཅད་དོ་ཡོདཔ་ཨིན། ཚོགས་སྡེ་གི་འཐུས་མི་ཚུ་ ཁྲོམ་སྡེ་འདི་ནང་སྡོད་མི་ཚུ་གིས་ ས་གནས་ཀྱི་བཙག་འཐུའི་ཐོག་ལས་ བཙག་འཐུ་འབད་དོ་ཡོདཔ་ཨིན། བཙག་འཐུ་ལས་གྲུབ་པའི་ཁྲོམ་དཔོན་འདི་གིས་ ཚོགས་སྡེའི་གྲོས་ཆོད་ཚུ་བསྟར་སྤྱོད་འབདཝ་མ་ཚད་ ཁྲོམ་འདི་གི་ཉིན་ལྟར་གྱི་བྱ་སྒོ་ཚུ་ཡང་ ཁོ་གིས་འཐབ་ཨིན་པས།  

ལི་བྷྲ་བིལ་འདི་ གྷེ་བྷོན་གྱི་དཔལ་འབྱོར་ལུ་ཕན་གྲོགས་སྦོམ་སྦེ་འབད་མི་ དཔལ་འབྱོར་གྱི་ལྟེ་བ་ཅིག་ཨིན། ཁྲོམ་ཚོགས་འདི་ནང་ རྒྱལ་སྤྱིའི་ཚོང་སྡེ་དང་ དངུལ་འབྲེལ་གཙུག་སྡེ་ དེ་ལས་ བཟོ་གྲྭ་འཕྲུལ་ཁང་སྦོམ་ཚུ་ཡང་ཆགས་ཏེ་ཡོདཔ་ཨིན། ལི་བྷྲ་བིལ་གྱི་གྲུ་ཆགས་སའི་ས་སྒོ་འདི་ ཁྲོམ་འདི་གི་བདོག་གཏད་གཙོ་བོ་ཅིག་སྦེ་བརྩི་དོ་ཡོད་མི་འདི་ཡང་ ས་སྒོ་འདི་ཁ་ལས་རྒྱལ་ཁབ་གཞན་ཁར་ ཅ་ཆས་ཚུ་ཕྱིར་ཚོང་འབད་ནི་ལུ་ལྷན་ཐབས་སྦོམ་སྦེ་འབད་དོ་ཡོདཔ་ཨིན། ཁྲོམ་ཚོགས་འདི་ནང་ ཤིང་དྲ་འཕྲུལ་ཁང་ སྦྱར་ལེབ་དང་གོ་ལ་བཟོ་ས་ ཆང་བཟོ་ཁང་དང་ གྲུ་ཆེན་བཟོ་ས་ ལ་སོགས་པའི་བཟོ་གྲྭ་འཕྲུལ་ཁང་ཚུ་ཡོདཔ་ཨིན་པས། ཤེས་རིག་གི་ཐད་ཁར་ ཁྲོམ་ཚོགས་འདི་ནང་ ཡོངས་གྲགས་ཅན་གྱི་ཤེས་རིག་དང་ཞིབ་འཚོལ་གྱི་གཙུག་སྡེ་ལེ་ཤ་ཡོདཔ་ཨིན་པས། དཔེར་ན་ སྤྱི་ལོ་ ༡༩༧༠ ལུ་གཞི་བཙུགས་འབད་ཡོད་མི་ ཨོ་མཱར་བོང་གོ་གཙུག་ལག་སློབ་སྡེ་འདི་ རྒྱལ་ཁབ་འདི་ནང་ གཙུག་ལག་སློབ་སྡེ་དྲག་ཤོས་གཅིག་ཨིན་པས། དེ་བཟུམ་སྦེ་ ཁྲོམ་ཚོགས་འདི་ནང་ སོ་ནམ་དང་སྒོ་ནོར་ ས་གཏེར་དང་ནགས་ཚལ་ ལ་སོགས་པའི་གནད་དོན་གུ་ ཞིབ་འཚོལ་འབད་སའི་གཙུག་སྡེ་ཚུ་ཡང་ཡོདཔ་ཨིན། གཙུག་སྡེ་འདི་ཚུ་གིས་ རྒྱལ་ཁབ་འདི་ནང་ རིག་པ་དང་གསར་བཏོད་གོང་འཕེལ་བཏང་ནི་ལུ་ལྷན་ཐབས་འབད་དོ་ཡོདཔ་ཨིན།      

དེ་བཟུམ་སྦེ་ ཁྲོམ་འདི་ནང་ མཁའ་འགྲུལ་ སྣུམ་འཁོར་ལམ་ གྲུ་ཆགས་ས་ ལ་སོགས་པའི་ མི་མང་སྐྱེལ་འདྲེན་གྱི་ཞབས་ཏོག་ཚུ་ ཐདམ་ཐད་ཁ་ལས་ཕར་ མཐུད་སྦྲེལ་འབད་དེ་ཡོདཔ་ལས་ སྟབས་བདེ་ཏོག་ཏོ་ཡོདཔ་ཨིན་པས། དེ་དང་འདྲཝ་སྦེ་ ཁྲོམ་ཚོགས་འདི་ནང་ མཛེས་ཆ་ལྡན་པའི་མཚོ་མཐའ་དང་ ལམ་སྲོལ་ས་ཁོངས་ དེ་ལས་ དེང་སང་གི་མཐུན་རྐྱེན་ཚུ་ག་ཅི་ཡང་ཚངམ་སྦེ་ཡོདཔ་ལས་ ལྟ་བཤལ་པ་ཚུ་འབོར་ཆེ་དྲགས་སྦེ་འོང་དོ་ཡོདཔ་ཨིན། 

ཨིན་རུང་ ཁྲོམ་ཚོགས་འདི་འགྱུར་བ་མགྱོགས་དྲགས་སྦེ་འགྱོ་ནི་ མི་སྡེ་གོང་འཕེལ་ཚུ་འདྲ་མཉམ་སྦེ་བཏང་མ་ཚུགསཔ་ ལ་སོགས་པའི་གདོང་ལེན་ཚུ་བྱུང་དོ་ཡོདཔ་ཨིན། དེ་ཡང་ ཁྲོམ་ཚོགས་ཀྱི་མི་རློབས་མགྱོགས་དྲགས་སྦེ་ཡར་སེང་འགྱོ་མི་ལས་བརྟེན་ སྡོད་ཁྱིམ་མ་ལང་པའི་དཀའ་ངལ་ཐོན་དོ་ཡོདཔ་དང་ སྐྱེལ་འདྲེན་དང་མི་མང་ཞབས་ཏོག་ལེགས་ཤོམ་སྦེ་བྱིན་ནི་ལུ་ཡང་ཐོ་ཕོག་དོ་ཡོདཔ་ཨིན། ཨིན་རུང་ དཀའ་ངལ་འདི་ཚུ་བསལ་ནིའི་དོན་ལུ་ གཞུང་དང་སྒེར་སྡེ་ དེ་ལས་ མི་སྡེ་ཞི་བའི་ལས་ཚོགས་ཚུ་མཉམ་འབྲེལ་གྱི་ཐོག་ལས་ ལཱ་ཚུ་འབད་བའི་བསྒང་ར་ཡོདཔ་ཨིན། 

དེ་འབདཝ་ལས་ བཅུད་བསྡུ་བ་ཅིན་ ལི་བྷྲ་བིལ་གྱི་ཁྲོམ་ཚོགས་ནང་ དཀའ་ངལ་དང་གདོང་ལེན་དུམ་གྲ་རེ་ཡོདཔ་ཨིན་རུང་ སྤྱིར་བཏང་ལུ་ ག་ཅི་གི་ཐད་ལས་འབད་རུང་ སྟབས་བདེ་ཏོག་ཏོ་སྦེ་ཡོདཔ་ལས་ ཁྲོམ་ཚོགས་འདི་ ལུང་ཕྱོགས་འདི་ནང་གལ་གནད་ཆེ་བའི་ཁྲོམ་ཚོགས་གཅིག་ཨིན། 

**རྒྱབ་རྟེན་དཔེ་ཐོ།**

# 
# 
# 
# 
# 
# 
# 
# 
# 
# 
# 
#